Entinen keskustan elinkeinoministeri ei kadu lainkaan sitä, että hän ajoi voimakkaasti Talvivaara-hanketta.

Mauri Pekkarinen ei kadu sitä, aikanaan kannatti ja ajoi Talvivaara-hanketta. JARNO JUUTI

Keskusta kannatti aikanaan voimakkaasti Talvivaara-hanketta.

" Kysymyksiä Talvivaarasta " -kirjan kirjoittanut, väitöskirjatutkija Mika Flöjt vaatii nyt keskustalaisia poliitikkoja vastuuseen, kun Talvivaaran kaivosyhtiö meni konkurssiin.

- ( Paula) Lehtomäki, ( Mauri) Pekkarinen ja ( Matti) Vanhanen ajoivat hyvin voimakkaasti Talvivaaraa. Jonkun pitäisi nyt kantaa myös poliittista vastuuta, hän sanoo.

- Kainuun ja Ylä-Savon vesistöjä on saastutettu, iso erämainen alue Kainuussa on saatu saastutettua ja jätteet jäi. Siinä oli lyhytaikaista työllistämisen hurmaa ja lopputulos oli se, että Talvivaara on paljolti yhteiskunnan rahoilla tuotettu hanke ja nyt yhteiskunnan rahoilla puhdistettava hanke. Tämä on malliesimerkki siitä, kun suuret hankkeet saavat poliitikot sekaisin. Kyllä myös kansalaiskritiikkiä pitää kuunnella ja epäkohtia pitää voida tuoda esiin, hän lataa.

Flöjt on vihreiden ehdokkaana ensi kevään eduskuntavaaleissa.

Perusteltu hanke

Keskustan kansanedustaja Mauri Pekkarinen ei niele kritiikkiä. Hän ei kadu pätkääkään sitä, että aikanaan kannatti ja ajoi Talvivaara-hanketta.

- En alkuunkaan kadu. Ilman muuta olimme kannattamassa Talvivaaraa, kuka ei olisi ollut? Minusta se oli ihan hyvä ratkaisu. Kiirehdimme suorastaan, että päätöksiä pitää saada nopeasti aikaiseksi. Se oli kaikin puolin perusteltu hanke niissä oloissa, hän sanoo.

Pekkarinen toimi kauppa- ja teollisuusministerinä vuosina 2003-2007. Talvivaara anoi ympäristölupaa vuonna 2006. Varsinainen kaivos käynnistyi kesäkuussa 2009. Tuolloin Pekkarinen oli hallituksessa elinkeinoministerinä.

Pekkarinen muistuttaa, että alkuvaiheessa valtio " ei juurikaan " mennyt hankkeeseen mukaan, vaan se tapahtui vasta myöhemmin.

- Sitäkin kannatan, se oli perusteltua. Mutta korostan, että valtion rahoituspanostukset on tehty nykyisten hallitusten ( Mari Kiviniemi ja Jyrki Katainen) aikaan. Kannatan edelleen kaikkia valtion omistajuuteen liittyviä ratkaisuja.

Pekkarinen kiistää syytökset siitä, että keskusta olisi kiirehtinyt Talvivaara-hanketta niin, että ympäristöluvat olisi hoidettu huolimattomasti.

- Ympäristöluvat ovat ympäristöviranomaisten asia. Se oli viranomaistoimi.

Entinen ministeri, nykyinen kansanedustaja myöntää, että Talvivaaran tielle on tullut monta mutkaa, mutta hän uskoo edelleen yritykseen.

- Minä uskon edelleen siihen hankkeeseen. Monta eri asiaa on mennyt pieleen, on tullut epäonnistumisia, maailmanmarkkinahinta on laskenut radikaalisti, on kaikki nämä epäonniset sattumukset yhdessä. Mutta toivon, että Talvivaara voisi nousta uudelleen. Pidän sitä täysin mahdollisena.